[Foto’s] BMW se GS TrophyBMW se GS Trophy (Foto: BMW) Nie lank ná die eerste enjins in fietse ingesit is nie, is die eerste wedren gehou. Sedertdien word motorfietse in verskillende dissiplines aangewend sodat mense teen mekaar kan kompeteer. Toe BMW hulle GS aan die wêreld bekendgestel het, was dit ook nie lank voor Jan Alleman ŉ rede gesoek het om sy bedrewenheid met ŉ fiets teen sy buurman te toets nie. Die naweek van 4 tot 7 Mei het BMW hul agtste GS Trophy aangebied by Badplaas in Mpumalanga. Met 879 deelnemers wat hul staal kom wys het, was dit die grootste aantal inskrywings nog. Edgar Kleinbergen, die algemene bestuurder van BMW Motorrad Suid Afrika, verduidelik dat hierdie geleentheid BWM-klante die kans gee om die gees van GS te kom uitleef. Roetes is spesiaal uitgemerk, en smiddae het die verskillende provinsiale spanne teen mekaar meegeding vir die algehele titel. Die kwalifiserende rondes is vroeër in April gehou, en sewe provinsiale spanne en drie damesspanne moes uithaal en wys in die vaardigheidstoets. Ná twee dae se uitdagings, wat vergelykbaar is met die internasionale GS Trophy, is die span van Gauteng as die algehele wenners aangewys. Dié span van drie het bestaan uit Eugene Fourie, Mark Dickinson en Alfred van der Westhuizen. BMW se GS Trophy (Foto: BMW) Die damesspan wat uit Elzelda van Jaarsveld, Linda Steyn en Antoinette van Rensburg bestaan het, het met die louere weggestap onder die skoner geslag. Maar as ek so na die roetes kyk, was hulle allesbehalwe skoon. Kleinbergen was beïndruk deur die vaardigheid van ons plaaslike ryers en veral die toenemende getal vroulike ryers wat deelneem. Hy sê hierdie kompetisie wys nie net individuele vaardigheid nie, maar ook spanwerk op ‘n nasionale vlak. Die 2018 International GS Trophy word volgende jaar in Mongolië gehou. Al die provisiale spanne gaan in Augustus kans kry om te kwalifiseer om Suid Afrika daar te verteenwoordig. Sover is daar alreeds veertien lande wat beslis aan die 2018-kompetisie gaan deelneem. Dit beloof dus om weer ‘n taai stryd te wees. Kom ons kyk of Span SA, soos in 2016, weer die trofee huis toe kan bring.